
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	26 februarie 2008

	Nr.
	27/570


R A P O R T

asupra propunerii legislative pentru modificarea şi completarea Decretului - Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 831 din 3 decembrie 2007, cu dezbaterea pe fond în procedură obişnuită a propunerii legislative pentru modificarea şi completarea Decretului - Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.751/11.06.2007)

· avizul negativ al Comisiei juridice, de disciplină şi imunităţi (nr.31/1307/29.01.2008)

· avizul favorabil al Comisiei pentru drepturile omului, culte şi problemele minorităţilor naţionale (nr.25/829/14.02.2008)

· punctul de vedere negativ al Guvernului (nr.1611/28.06.2007).

Propunerea legislativă are ca obiect de reglementare modificarea şi completarea Decretului - Lege nr.118/1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri, cu modificările şi completările ulterioare, în sensul introducerii printre beneficiarii drepturilor prevăzute prin actul de bază şi a persoanelor care au fost evacuate sau refugiate din Basarabia, Transnistria, Bucovina de Nord şi Ţinutul Herţa şi care au fost persecutate în perioada 6 martie 1945 - 6 martie 1953.
Comisia propune Plenului Camerei Deputaţilor respingerea iniţiativei legislative din următoarele considerente:

Aplicarea prevederilor Decretului-Lege nr.118/1990 se face fără discriminare pentru toţi cetăţenii români care au suferit persecuţii pe criterii politice din culpa exclusivă a autorităţilor române în perioada în care teritoriile la care se face referire aparţineau statului român, ceea ce nu este cazul în ipoteza juridică promovată de iniţiator.
De altfel, Curtea Constituţională, prin Decizia nr.303/2003 la excepţia de neconstituţionalitate a dispoziţiilor art.1 din Decretul-Lege nr.118/1990, a apreciat că „acordarea de beneficii anumitor categorii de persoane expres enumerate are o justificare obiectivă şi anume aceea că statul român este responsabil faţă de cetăţenii săi numai în ceea ce priveşte dispoziţiile proprii aplicate de autorităţile române pe teritoriul său.”
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 20 februarie 2008 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Egalităţii de Şanse:

· d-na Denisa Pătraşcu – Secretar de Stat
· d-na Georgeta Bratu – director
· d-na Georgeta Jugănaru - consilier.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 27 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Monica Rallu CURTA

